b'\n_START_ARTICLE_\nIstoria comunei Racovi\xc8\x9ba\n_START_SECTION_\nRacovi\xc8\x9ba \xc3\xaenainte de \xc3\xaenfiin\xc8\x9barea grani\xc8\x9bei militare\n_START_PARAGRAPH_\nCa urmare a dezvolt\xc4\x83rii agriculturii, comer\xc8\x9bului, me\xc8\x99te\xc8\x99ugurilor \xc8\x99i nu \xc3\xaen ultimul r\xc3\xa2nd a apartenen\xc8\x9bei satului la a\xc8\x99a numitul \xe2\x80\x9eP\xc4\x83m\xc3\xa2nt cr\xc4\x83iesc\xe2\x80\x9d, ca parte al domeniului feudal al T\xc4\x83lmaciului, ob\xc8\x99tile s\xc4\x83te\xc8\x99ti \xc3\xaencep s\xc4\x83 se destrame. Locuitorii liberi au devenit \xe2\x80\x9eiobagiones castri\xe2\x80\x9d (iobagi ai cet\xc4\x83\xc8\x9bii) cu certe obliga\xc8\x9bii militare \xc3\xaen ap\xc4\x83rarea marginilor feudei de la Lotru, Turnu Ro\xc8\x99u \xc8\x99i T\xc4\x83lmaciu._NEWLINE_Pe l\xc3\xa2ng\xc4\x83 obliga\xc8\x9biile militare, racovicenii erau obliga\xc8\x9bi \xc8\x99i la plata diferitelor taxe, at\xc3\xa2t fa\xc8\x9b\xc4\x83 de oficialit\xc4\x83\xc8\x9bile locale sau superioare c\xc3\xa2t \xc8\x99i fa\xc8\x9b\xc4\x83 de cele biserice\xc8\x99ti. Principalele taxe erau contribu\xc8\x9biile \xc3\xaen bani pl\xc4\x83tite Cet\xc4\x83\xc8\x9bii Sibiului, dijma, care consta din: cereale, oi, furaje, miere etc. \xc8\x99i a\xc8\x99a zise-le taxe \xe2\x80\x9enaturale\xe2\x80\x9d, oferite diferi\xc8\x9bilor st\xc4\x83p\xc3\xa2ni cu prilejul s\xc4\x83rb\xc4\x83torilor religioase, compuse din: lemne de foc, fructe, unt, p\xc4\x83s\xc4\x83ri, pe\xc8\x99te etc. Astfel, racovicenii din \xe2\x80\x9epartea sc\xc4\x83unal\xc4\x83\xe2\x80\x9d, anterior anului 1700, erau obliga\xc8\x9bi \xc3\xaen fiecare iarn\xc4\x83 s\xc4\x83 pl\xc4\x83teasc\xc4\x83 castelanului de la Turnu Ro\xc8\x99u: 50 de care de lemne, 4 care de f\xc3\xa2n \xc8\x99i 16 c\xc3\xa2ble de ov\xc4\x83z. \xc3\x8en anul 1749 valoarea taxelor pl\xc4\x83tite a fost de 1458,47 florini, echivalent cu pre\xc8\x9bul a 140 de boi, \xc3\xaen timp ce \xe2\x80\x9epartea iob\xc4\x83git\xc4\x83\xe2\x80\x9d a pl\xc4\x83tit impozite \xc3\xaen valoare de 290,10 florini._NEWLINE_\xc3\x8en plus fa\xc8\x9b\xc4\x83 de plata acestor taxe, se executau diverse munci obligatorii, cum ar fi: robota \xe2\x80\x94 o s\xc4\x83pt\xc4\x83m\xc3\xa2n\xc4\x83 din trei \xc3\xaen extrasezonul muncilor agricole \xc8\x99i \xe2\x80\x9ec\xc3\xa2t era nevoie\xe2\x80\x9d \xc3\xaen perioadele de v\xc3\xa2rf ale acestora; transporturi \xc8\x99i c\xc4\x83r\xc4\x83u\xc8\x99ii; \xc3\xaencartiruirea \xc8\x99i \xc3\xaentre\xc8\x9binerea oastei; de cr\xc3\xa2\xc8\x99m\xc4\x83rit; obliga\xc8\x9bii militare etc._NEWLINE_Din punct de vedere al componen\xc8\x9bei sociale, \xc3\xaen sat tr\xc4\x83iau: iobagi, dota\xc8\x9bi cu \xe2\x80\x9esesii iob\xc4\x83ge\xc8\x99ti\xe2\x80\x9d \xc3\xaen suprafa\xc8\x9b\xc4\x83 de 10\xe2\x80\x9315 jug\xc4\x83re; jeleri f\xc4\x83r\xc4\x83 sesii, dar obliga\xc8\x9bi s\xc4\x83 presteze \xc8\x99i ei anumite \xe2\x80\x9erobote\xe2\x80\x9d; pl\xc4\x83ie\xc8\x99i ce erau obliga\xc8\x9bi a p\xc4\x83zi grani\xc8\x9bele \xc8\x9b\xc4\x83rii; pu\xc8\x99ca\xc8\x99i, curieri \xc8\x99i libertini, unul dintre ace\xc8\x99tia fiind Ion Bobanga, men\xc8\x9bionat \xc3\xaen anul 1765,, c\xc4\x83s\xc4\x83torit cu Maria, una din surorile lui \xc8\x98tefan Hadju, nobil de Racovi\xc8\x9ba.\n_START_SECTION_\n\xc3\x8enfiin\xc8\x9barea grani\xc8\x9bei miliare transilv\xc4\x83nene \xc8\x99i militarizarea Racovi\xc8\x9bei\n_START_PARAGRAPH_\n\xc3\x8en cel de-al treilea deceniu de domnie al \xc3\xaemp\xc4\x83r\xc4\x83tesei Maria Tereza, Curtea de la Viena decide \xc3\xaenfiin\xc8\x9barea regimentelor gr\xc4\x83nicere\xc8\x99ti \xc3\xaen Transilvania. Pentru ducerea la \xc3\xaendeplinire a misiunii a fost \xc3\xaens\xc4\x83rcinat la data de 5 iulie 1761 generalul de cavalerie Adolf Nikolaus von Buccow, al c\xc4\x83rui proiect a fost aprobat de \xc3\xaemp\xc4\x83r\xc4\x83teas\xc4\x83 \xc3\xaen 16 aprilie 1762._NEWLINE_Dup\xc4\x83 \xc3\xaenfiin\xc8\x9barea Regimentului II de grani\xc8\x9b\xc4\x83 rom\xc3\xa2nesc cu sediul la N\xc4\x83s\xc4\x83ud \xc3\xaen anul 1764, s-a \xc3\xaenceput constituirea Regimentului I de Grani\xc8\x9b\xc4\x83 cu sediul la Orlat, context \xc3\xaen care a fost militarizat\xc4\x83 \xc3\xaen \xc3\xaentregime \xc8\x99i Racovi\xc8\x9ba, opera\xc8\x9bie ce a durat p\xc3\xa2n\xc4\x83 \xc3\xaen anul 1766 \xc8\x99i a fost condus\xc4\x83 de generalul Ziskovic. Hot\xc4\x83r\xc3\xa2rea de \xc3\xaenfiin\xc8\x9bare a fost luat\xc4\x83 \xc3\xaen 24 februarie 1765, hot\xc4\x83r\xc3\xa2re ce a stat la baza \xc3\xaentocmirii unei conscrip\xc8\x9bii am\xc4\x83nun\xc8\x9bite ce prevedea stabilirea num\xc4\x83rului de locuitori ce puteau fi \xc3\xaencorpora\xc8\x9bi precum \xc8\x99i cuantumul desp\xc4\x83gubirilor ce trebuia s\xc4\x83 fie pl\xc4\x83tite de c\xc4\x83tre autorit\xc4\x83\xc8\x9bile militare \xe2\x80\x9eproprietarilor\xe2\x80\x9d satului._NEWLINE_La data de 30 octombrie 1765, Racovi\xc8\x9ba a fost aleas\xc4\x83 ca sediu al Companiei a VII-a, comandat\xc4\x83 de c\xc4\x83tre c\xc4\x83pitanul Graf von Dietrichstein._NEWLINE_Conscrip\xc8\x9bia din 1765 pentru \xe2\x80\x9epartea iob\xc4\x83git\xc4\x83\xe2\x80\x9d consemneaz\xc4\x83 dou\xc4\x83 familii nobiliare: \xc8\x98tefan Hajdu de Racovi\xc8\x9ba, a c\xc4\x83rui mo\xc8\x99ie era delimitat\xc4\x83 de \xe2\x80\x9eUli\xc8\x9ba Donului\xe2\x80\x9d, vale \xc8\x99i \xe2\x80\x9eHudi\xc8\x9ba Pi\xc8\x99ti\xe2\x80\x9d, \xc8\x99i familia nobiliar\xc4\x83 Martin Biro \xe2\x80\x94 \xc3\xaenfiin\xc8\x9bat\xc4\x83 prin 1725 de c\xc4\x83tre comitele Iosif Teleky de Szek \xe2\x80\x94 a c\xc4\x83rei \xe2\x80\x9ecurte\xe2\x80\x9d era vizavi de prima familie, \xc3\xaencep\xc3\xa2nd de la gospod\xc4\x83ria lui Aurel Fogoro\xc8\x99 p\xc3\xa2n\xc4\x83 la cea a profesorului Octavian M\xc3\xaenduc._NEWLINE_\xc3\x8en plus de acestea existau posesiuni de p\xc4\x83m\xc3\xa2nt a cunoscutelor familii de magna\xc8\x9bi unguri ai vremii cum au fost: B\xc3\xa1nffy, Bethlen, Bornemisa, L\xc3\xa1zar, Tor\xc3\xb6czkai, Vaida. Din documentele istorice, precum \xc8\x99i din tradi\xc8\x9bia oral\xc4\x83, reiese c\xc4\x83 racovicenii nu s-au \xc3\xaenrolat de bun\xc4\x83 voie \xc3\xaen mili\xc8\x9bia de grani\xc8\x9b\xc4\x83 \xc8\x99i, ca urmare, o mare parte dintre ei au fost expulza\xc8\x9bi, \xc3\xaen sat r\xc4\x83m\xc3\xa2n\xc3\xa2nd foarte pu\xc8\x9bine familii printre care se num\xc4\x83r\xc4\x83 Bobanga, C\xc3\xaendea \xc8\x99i Doican._NEWLINE_Familiile expulzate, printre care Banciu, B\xc4\x83nceu, C\xc3\xaer\xc8\x9b\xc4\x83u, Durdun, Faur, Fr\xc4\x83sie, Hoandr\xc4\x83, Ionu\xc8\x99, Laz\xc4\x83r, Nicula, Ritivoi, Sarchiz, T\xc3\xaelvan, Totan, Urzic\xc4\x83, s-au stabilit \xc3\xaen Sebe\xc8\x99u de Sus \xc8\x99i Sebe\xc8\x99u de Jos, Porce\xc8\x99ti (actualul Turnu Ro\xc8\x99u), Bradu \xc8\x99i S\xc4\x83c\xc4\x83date, unde s-au apucat de \xe2\x80\x9ebo\xc8\x99t\xc4\x83n\xc4\x83rit". Satul a fost repopulat cu familii \xe2\x80\x94 uneori \xc8\x99i familii cu statut de \xe2\x80\x9eboieri\xe2\x80\x9d ce nu prestau corvezi militare \xe2\x80\x94 ce apar \xc3\xaen eviden\xc8\x9bele militare nu dup\xc4\x83 numele lor, ci dup\xc4\x83 cel al localit\xc4\x83\xc8\x9bilor de unde au venit, cum ar fi: Arp\xc4\x83\xc8\x99an \xe2\x80\x94 din satul Arpa\xc8\x99u de Sus sau de Jos; Buciumean \xe2\x80\x94 din Bucium; Com\xc4\x83nean \xe2\x80\x94 la Com\xc4\x83na; Fogoro\xc8\x99 \xe2\x80\x94 la F\xc4\x83g\xc4\x83ra\xc8\x99; M\xc4\x83rginean \xe2\x80\x94 la M\xc4\x83rgineni etc. To\xc8\x9bi ace\xc8\x99ti noi veni\xc8\x9bi \xc3\xaen calitate de gr\xc4\x83niceri au fost \xc3\xaempropriet\xc4\x83ri\xc8\x9bi cu sesiile \xc8\x99i gospod\xc4\x83riile celor expulza\xc8\x9bi sau fugi\xc8\x9bi.\n_START_SECTION_\nSitua\xc8\x9bia social-economic\xc4\x83 \xc3\xaen timpul grani\xc8\x9bei militare\n_START_PARAGRAPH_\nCu toate avantajele derivate din statutul de gr\xc4\x83nicer, racovicenii nu s-au adaptat u\xc8\x99or la rigorile militare ce trebuiau a fi respectate. \xc3\x8en plus s-au confruntat \xc8\x99i cu abuzuri de ordin religios, precum \xc8\x99i de alt\xc4\x83 natur\xc4\x83, toate acestea gener\xc3\xa2nd conflicte violente \xc3\xaentre gr\xc4\x83niceri \xc8\x99i autorit\xc4\x83\xc8\x9bi, soldate \xc3\xaen final cu numeroase dezert\xc4\x83ri. Astfel se consemneaz\xc4\x83 \xc3\xaen documentele vremii c\xc4\x83 \xc3\xaen anul 1766 (\xc3\xaen al doilea an dup\xc4\x83 militarizare) num\xc4\x83rul gr\xc4\x83nicerilor racoviceni a sc\xc4\x83zut la 68, fapt ce a dus la arondarea localit\xc4\x83\xc8\x9bilor Porumbacu de Jos, Porumbacu de Sus \xc8\x99i Scoreiu pentru \xc3\xaentregirea efectivelor. Aceast\xc4\x83 situa\xc8\x9bie a d\xc4\x83inuit p\xc3\xa2n\xc4\x83 la desfiin\xc8\x9barea grani\xc8\x9bei militare \xc3\xaen 1851._NEWLINE_Fluctua\xc8\x9biile din efectivul companiei din Racovi\xc8\x9ba nu au putut fi oprite nici chiar prin aplicarea de pedepse capitale, dec\xc3\xa2t dup\xc4\x83 mul\xc8\x9bi ani de la \xc3\xaenfiin\xc8\x9bare, c\xc3\xa2nd autorit\xc4\x83\xc8\x9bile au \xc3\xaenceput s\xc4\x83 ridice grada\xc8\x9bi mai m\xc4\x83run\xc8\x9bi din r\xc3\xa2ndurile localnicilor, cum au fost: \xe2\x80\x9efrait\xc4\x83rul\xe2\x80\x9d Onea Metea \xc3\xaen 1777; caporalii Ioan B\xc3\xaersan \xc3\xaen 1784, Anton C\xc3\xaendea \xc3\xaen 1803; Nicolae S\xc3\xaelca \xc8\x99i Nicolae Suciu \xc3\xaen 1834._NEWLINE_\xc3\x8encep\xc3\xa2nd din 1800 apar m\xc4\x83rturii scrise despre participarea racovicenilor la campaniile purtate de Imperiul Austriac \xc3\xaen Europa. Acestea sunt \xc3\xaen special \xc3\xaen diverse statistici privitoare la num\xc4\x83rul de invalizi \xc8\x99i semiinvalizi, astfel \xc3\xaen anul 1800 se consemneaz\xc4\x83 \xc3\xaen sat 56 de semiinvalizi \xc8\x99i 34 de \xe2\x80\x9eGantze-Invaliden\xe2\x80\x9d. \xc3\x8en anul 1797, \xc3\xaen cadrul r\xc4\x83zboaielor napoleoniene, \xc3\xaen lupta de la Monte Zuello din Italia, a c\xc4\x83zut gr\xc4\x83nicerul Dumitru Stoichi\xc8\x9ba \xc8\x99i \xc3\xaen 1813 gr\xc4\x83nicerul Ioan Stoica._NEWLINE_O statistic\xc4\x83 a companiei din 1828 consemneaz\xc4\x83 150 de case de gr\xc4\x83niceri, locuite de 451 b\xc4\x83rba\xc8\x9bi \xc8\x99i 461 femei. \xc3\x8en gospod\xc4\x83riile lor ace\xc8\x99tia aveau 103 cai, 345 de boi, 330 de vaci, 520 de oi, 121 de capre, 390 de porci, 58 de stupi \xc8\x99i 22 de cazane de fiert \xc8\x9buic\xc4\x83. Cu 22 de ani mai t\xc3\xa2rziu, \xc3\xaen 1850, erau 300 de case \xc3\xaen care locuiau 578 de b\xc4\x83rba\xc8\x9bi \xc8\x99i 667 de femei._NEWLINE_Drept compensa\xc8\x9bie pentru prestarea serviciului militar, gr\xc4\x83nicerii cultivau sesiile pe care le aveau \xc3\xaen folosin\xc8\x9b\xc4\x83 pentru asigurarea hranei precum \xc8\x99i pentru procurarea uniformei gr\xc4\x83nicere\xc8\x99ti numit\xc4\x83 \xc8\x99i \xe2\x80\x9emundir\xe2\x80\x9d. M\xc4\x83rimea sesiei a variat de-a lungul timpului de la doar \xe2\x80\x9e10 g\xc4\x83lete de sem\xc4\x83n\xc4\x83tur\xc4\x83\xe2\x80\x9d \xc3\xaen 1777, respectiv la cca. 2,5\xc2\xa0ha p\xc3\xa2n\xc4\x83 la 8\xc2\xa0ha \xc3\xaen 1851, anul desfiin\xc8\x9b\xc4\x83rii grani\xc8\x9bei._NEWLINE_Autorit\xc4\x83\xc8\x9bile s-au implicat \xc3\xaen r\xc4\x83sp\xc3\xa2ndirea asolamentului trienal \xc3\xaen agricultura local\xc4\x83 \xc3\xaencep\xc3\xa2nd din anul 1777, drept pentru care s-a extins cultura porumbului, a cartofului \xc8\x99i pom\xc4\x83ritul. Muncile agricole \xc8\x99i cele gospod\xc4\x83re\xc8\x99ti se desf\xc4\x83\xc8\x99urau dup\xc4\x83 calendare impuse de autorit\xc4\x83\xc8\x9bi \xe2\x80\x9ela comand\xc4\x83\xe2\x80\x9d, respectiv: \xe2\x80\x9eslobosul\xe2\x80\x9d la cules, al adusului \xe2\x80\x9ebucatelor\xe2\x80\x9d de pe c\xc3\xa2mp, \xe2\x80\x9eslobosul\xe2\x80\x9d ciurzilor pe miri\xc8\x99ti, prin \xe2\x80\x9eotr\xc4\x83vuri\xe2\x80\x9d sau cucuruze etc. Toate aceste \xe2\x80\x9ecampanii\xe2\x80\x9d erau anun\xc8\x9bate din timp la \xe2\x80\x9eporuncile\xe2\x80\x9d din fa\xc8\x9ba bisericii \xc3\xaen zile de s\xc4\x83rb\xc4\x83toare, prin \xe2\x80\x9esuflarea tr\xc3\xa2nghi\xc8\x9bei\xe2\x80\x9d sau b\xc4\x83tutul \xe2\x80\x9edobei\xe2\x80\x9d prin sat._NEWLINE_\xc3\x8en anii \xc3\xaen care produc\xc8\x9bia agricol\xc4\x83 era nesatisf\xc4\x83c\xc4\x83toare, regimentul ajuta cu cele necesare familiile gr\xc4\x83nicerilor, urm\xc3\xa2nd ca ace\xc8\x99tia s\xc4\x83 pl\xc4\x83teasc\xc4\x83 datoria c\xc3\xa2nd aveau posibilitatea. O grij\xc4\x83 special\xc4\x83 era \xc3\xaendreptat\xc4\x83 spre cei ce au dob\xc3\xa2ndit invaliditate \xc3\xaen timpul serviciului militar, fiind ajuta\xc8\x9bi prin intermediul unui fel de \xe2\x80\x9ebanc\xc4\x83 de p\xc4\x83strare \xc8\x99i \xc3\xaemprumut\xe2\x80\x9d, care, \xc3\xaen luna ianuarie 1776, dispunea de un fond \xc3\xaen valoare de 190 florini \xc8\x99i 5 cruceri, ceea ce o situa pe locul al III-lea din regiment.\n_START_SECTION_\nRacovi\xc8\x9ba \xc3\xaen perioada 1851\xe2\x80\x931918\n_START_PARAGRAPH_\n\xe2\x80\x9ePublicarea pentru popula\xc8\x9biunea ambelor regimente rom\xc3\xa2ne de grani\xc8\x9b\xc4\x83\xe2\x80\x9d din 18 februarie 1851 de c\xc4\x83tre baronul Ludovic de Wohlgemut, \xe2\x80\x9efeldmare\xc8\x99al-locotenente \xc8\x99i guvernator civil \xc8\x99i militar al Transilvaniei\xe2\x80\x9d, pe l\xc3\xa2ng\xc4\x83 c\xc4\x83 f\xc4\x83cea cunoscut\xc4\x83 gr\xc4\x83nicerilor \xe2\x80\x9eprea\xc3\xaenalta mul\xc8\x9bumire \xc3\xaemp\xc4\x83r\xc4\x83teasc\xc4\x83 pentru credincioasele servicii pe care le-au f\xc4\x83cut, ca trupe de grani\xc8\x9b\xc4\x83, at\xc3\xa2t \xc3\xaen\xc4\x83untrul \xc8\x9b\xc4\x83rii c\xc3\xa2t \xc8\x99i \xc3\xaenaintea du\xc8\x99manului\xe2\x80\x9d, recomanda ca dup\xc4\x83 depunerea armelor \xc8\x99i \xe2\x80\x9etrecerea la via\xc8\x9ba pa\xc8\x99nic\xc4\x83\xe2\x80\x9d, fo\xc8\x99tii gr\xc4\x83niceri s\xc4\x83 r\xc4\x83m\xc3\xa2n\xc4\x83 alipi\xc8\x9bi tronului, s\xc4\x83 dea ascultare \xc8\x99i s\xc4\x83 dovedeasc\xc4\x83 o credincioas\xc4\x83 \xc3\xaemplinire a datoriilor c\xc4\x83tre noile dreg\xc4\x83torii, s\xc4\x83 fie vrednici \xc8\x99i \xc3\xaen viitor de numele cel bun, c\xc3\xa2\xc8\x99tigat pe dreptate, s\xc4\x83 fie ca \xc8\x99i p\xc3\xa2n\xc4\x83 atunci osta\xc8\x99i \xc8\x99i cet\xc4\x83\xc8\x9beni bravi \xc8\x99i loiali.\n_START_SECTION_\nProcesul dintre racoviceni \xc8\x99i avrigeni pentru muntele Suru\n_START_PARAGRAPH_\nProcesul a durat aproape 300 de ani (1627\xe2\x80\x931914) \xc8\x99i reprezint\xc4\x83 un exemplu tipic al conceptului de justi\xc8\x9bie al claselor st\xc4\x83p\xc3\xa2nitoare de \xe2\x80\x9edivide et impera\xe2\x80\x9d. El a \xc3\xaenceput \xc3\xaen data de 20 mai 1627 c\xc3\xa2nd racovicenii au amanetat c\xc4\x83m\xc4\x83tarului Iacob Felekiensis din Avrig muntele \xe2\x80\x9eSuru\xe2\x80\x9d pe timp de 20 de ani pentru un cal \xc3\xaen valoare de 12 florini._NEWLINE_\xc3\x8en opinia lui Cornel Lupea, \xc3\xaen documentele procesului s-au strecurat, inten\xc8\x9bionat sau nu, unele gre\xc8\x99eli de localizare \xc8\x99i de denomina\xc8\x9bie a mun\xc8\x9bilor \xc3\xaen litigiu: \xe2\x80\x9e...\xc3\xaen realitate, muntele \xc3\xaen cauz\xc4\x83 nu a fost \xc2\xabSurul\xc2\xbb care din timpuri imemoriale a fost proprietatea avrigenilor, ci doar un \xc2\xabpicior\xc2\xbb de-al s\xc4\x83u, cunoscut sub numele de \xc2\xabRacoviceanu\xc2\xbb sau chiar cel de \xc2\xabRacoviceanu \xc4\x83l Mare\xc2\xbb\xe2\x80\x9d._NEWLINE_Racovicenii n-au putut restitui pre\xc8\x9bul amanet\xc4\x83rii \xc8\x99i muntele a r\xc4\x83mas \xc3\xaen posesia c\xc4\x83m\xc4\x83tarului p\xc3\xa2n\xc4\x83 \xc3\xaen anul 1715 c\xc3\xa2nd acesta a decedat ca majoritatea celor care au semnat actul de amanet. Ca urmare, comunitatea din Racovi\xc8\x9ba a reclamat pe avrigeni, deoarece ace\xc8\x99tia \xc8\x99i-au \xc3\xaensu\xc8\x99it nu numai pe muntele \xc3\xaen cauz\xc4\x83, ci \xc8\x99i o p\xc4\x83dure al\xc4\x83turat\xc4\x83 acestuia._NEWLINE_S-au dat numeroase sentin\xc8\x9be dup\xc4\x83 cum au fost dictate de interese sociale, politice \xc8\x99i de conjunctur\xc4\x83, reprezentan\xc8\x9bii p\xc4\x83r\xc8\x9bilor intervenind adesea pe l\xc3\xa2ng\xc4\x83 instan\xc8\x9bele de judecat\xc4\x83 din Sibiu, T\xc3\xa2rgu Mure\xc8\x99, Alba Iulia, guvernul \xc8\x99i Dieta \xc8\x9b\xc4\x83rii, Curtea de la Viena \xc8\x99i chiar la Maria Tereza \xc8\x99i urma\xc8\x99ului ei la tron Iosif al II-lea, \xe2\x80\x9eadesea \xc2\xabp\xc4\x83r\xc8\x9bile\xc2\xbb lu\xc3\xa2nd drumul Vienei ca \xc8\x99i Horea!\xe2\x80\x9d._NEWLINE_\xc3\x8entr-o asemenea situa\xc8\x9bie, s-a apelat la memoria oamenilor b\xc4\x83tr\xc3\xa2ni \xe2\x80\x9e\xc8\x99tiutori de ocin\xc4\x83 \xc8\x99i mo\xc8\x99ie, care \xc8\x99tiau r\xc3\xa2ndul hotarelor satului\xe2\x80\x9d. Avrigenii, hot\xc4\x83r\xc3\xa2\xc8\x9bi s\xc4\x83 c\xc3\xa2\xc8\x99tige procesul, au recurs la un \xc8\x99iretlic judiciar str\xc4\x83mo\xc8\x99esc: \xc3\xaen drum spre \xe2\x80\x9eRacoviceanu\xe2\x80\x9d \xc8\x99i-au pus p\xc4\x83m\xc3\xa2nt din \xe2\x80\x9eValea Gre\xc8\x99ilor\xe2\x80\x9d \xc3\xaen opinci \xc8\x99i c\xc3\xa2nd au ajuns la terenul \xc3\xaen litigiu au jurat cu m\xc3\xa2na pe \xe2\x80\x9eSf\xc3\xa2nta cruce\xe2\x80\x9d c\xc4\x83 ei stau cu picioarele pe p\xc4\x83m\xc3\xa2nt avrigenesc._NEWLINE_\xc3\x8en anul 1914, racovicenii \xc8\x99i-au v\xc3\xa2ndut avrigenilor dreptul lor de proprietate asupra celor 746 jug\xc4\x83re din muntele \xe2\x80\x9eRacoviceanu\xe2\x80\x9d, pentru suma de 29.000 de coroane, conform \xe2\x80\x9e\xc3\x8encheierii judec\xc4\x83tore\xc8\x99ti\xe2\x80\x9d nr. 8630/1914._NEWLINE_Justificarea acestei ced\xc4\x83ri a dreptului de proprietate dup\xc4\x83 300 de ani de procese a fost \xe2\x80\x9ec\xc4\x83 muntele era peste m\xc3\xa2n\xc4\x83\xe2\x80\x9d, pe de-o parte prin pozi\xc8\x9bionarea sa \xc8\x99i a c\xc4\x83ilor de acces c\xc4\x83tre el, iar, \xc3\xaen plus de acestea, Racovi\xc8\x9ba avea suficient\xc4\x83 p\xc4\x83dure \xc8\x99i p\xc4\x83\xc8\x99unat \xc3\xaen posesie.\n_START_SECTION_\nRacovi\xc8\x9ba \xc3\xaen cel de-al Doilea R\xc4\x83zboi Mondial\n_START_PARAGRAPH_\nCa urmare a ultimatumului din 28 iunie 1940 (consecin\xc8\x9b\xc4\x83 a protocolului adi\xc8\x9bional secret al Pactului Ribbentrop\xe2\x80\x93Molotov) Rom\xc3\xa2nia a evacuat regiunile Basarabia, Bucovina de Nord \xc8\x99i \xc8\x9binutul Her\xc8\x9ba. Racovi\xc8\x9ba a resim\xc8\x9bit efectele acestei decizii prin primirea \xc3\xaen sat a numero\xc8\x99i refugia\xc8\x9bi din aceste zone istorice. \xc3\x8en cel de-al Doilea R\xc4\x83zboi Mondial, Racovi\xc8\x9ba nu a suferit at\xc3\xa2t de mult ca \xc3\xaen Primul R\xc4\x83zboi Mondial, lucru explicabil prin conjugarea a doi factori esen\xc8\x9biali: \xc3\xaen al Doilea R\xc4\x83zboi Mondial Racovi\xc8\x9ba nu a mai fost teatru de opera\xc8\x9biuni militare, iar majoritatea oamenilor recruta\xc8\x9bi dintre localnici nu au fost trimi\xc8\x99i pe front, ci au fost \xe2\x80\x9emobiliza\xc8\x9bi pe loc\xe2\x80\x9d \xc3\xaen cadrul \xe2\x80\x9eUzinelor M\xc3\xaer\xc8\x99a\xe2\x80\x9d._NEWLINE_\xc3\x8en aceste condi\xc8\x9bii, \xc3\xaen luptele purtate de armata rom\xc3\xa2n\xc4\x83 de la trecerea Prutului p\xc3\xa2n\xc4\x83 la poalele mun\xc8\x9bilor Caucaz \xc8\x99i \xc3\xaen cele de la Ia\xc8\x99i din prim\xc4\x83vara anului 1944, au c\xc4\x83zut doar 10 racoviceni: Iosif Maxim, Iosif Olaru, Dionisie P\xc4\x83curaru, Emilian Stoichi\xc8\x9ba, Aurel Stoichi\xc8\x9ba, Ilie S\xc3\xaerbu, Dionisie Brete\xc8\x99an, David Dr\xc4\x83goiu, Irimie Dr\xc4\x83goiu \xc8\x99i aviatorul Gavril\xc4\x83 M\xc4\x83ierean._NEWLINE_Celor zece li s-au mai ad\xc4\x83ugat \xc8\x99i cinci declara\xc8\x9bi disp\xc4\x83ru\xc8\x9bi, r\xc4\x83ma\xc8\x99i cu acest statut p\xc3\xa2n\xc4\x83 ast\xc4\x83zi: David R\xc4\x83cean, Miron Doican, Toma Haiduc, Dionisie S\xc3\xaerbu \xc8\x99i Gheorghe Rusu._NEWLINE_Racovicenii sc\xc4\x83pa\xc8\x9bi cu via\xc8\x9b\xc4\x83 de pe frontul de r\xc4\x83s\xc4\x83rit, c\xc4\x83rora li s-au ad\xc4\x83ugat \xc8\x99i cei \xc3\xaencorpora\xc8\x9bi din contingentele anilor 1944\xe2\x80\x931945, au fost trimi\xc8\x99i dup\xc4\x83 23 august 1944 pe frontul de apus pentru eliberarea \xe2\x80\x9eArdealului cedat\xe2\x80\x9d \xc8\x99i mai apoi a Ungariei, Cehoslovaciei, Vienei \xc8\x99i Prag\xc4\x83i. \xc8\x98apte dintre ei au c\xc4\x83zut la datorie: Ioan Balea, Dumitru Fogoro\xc8\x99, Ioan Gligor, Simion Maxim, Simion Popa, Simion Stoica \xc8\x99i Ilie Trif, acesta din urm\xc4\x83 fiind decorat post mortem cu medalia \xe2\x80\x9eB\xc4\x83rb\xc4\x83\xc8\x9bie \xc8\x99i credin\xc8\x9b\xc4\x83\xe2\x80\x9d, clasa a II-a.\n_START_SECTION_\nTendin\xc8\x9be de sistematizare a localit\xc4\x83\xc8\x9bii\n_START_PARAGRAPH_\nPreocup\xc4\x83rile de sistematizare ale satului au ap\xc4\x83rut \xc3\xaen contextul directivelor date de c\xc4\x83tre Conferin\xc8\x9ba Na\xc8\x9bional\xc4\x83 a P.C.R din 19-21 iulie 1972 privind \xe2\x80\x9eSistematizarea teritoriului ora\xc8\x99elor \xc8\x99i satelor \xc8\x99i a dezvolt\xc4\x83rii lor social - economice\xe2\x80\x9d. Sistematizarea s-a concretizat un an mai t\xc3\xa2rziu \xc3\xaen \xe2\x80\x9eSchi\xc8\x9ba de sistematizare a comunei Racovi\xc8\x9ba\xe2\x80\x9d, elaborat\xc4\x83 de c\xc4\x83tre \xe2\x80\x9eInstitutul de proiect\xc4\x83ri Ilfov\xe2\x80\x9d \xc3\xaen proiectul nr.13966/1973. \xc3\x8en esen\xc8\x9b\xc4\x83, schi\xc8\x9ba prevedea m\xc4\x83suri etapizate \xc8\x99i concrete privind noi dot\xc4\x83ri social-culturale c\xc3\xa2t \xc8\x99i sporirea confortului locuitorilor av\xc3\xa2nd \xc3\xaen vedere economisirea terenului agricol. Pe plan edilitar, schi\xc8\x9ba prevedea ca artera principal\xc4\x83 a satului, parte component\xc4\x83 a drumului DJ 105G - T\xc4\x83lmaciu - Racovi\xc8\x9ba - Avrig, drum modernizat care leag\xc4\x83 DN7 (E81) de DN1 (E68), noile construc\xc8\x9bii s\xc4\x83 aibe trei nivele (P+2), care s\xc4\x83 respecte arhitectura local\xc4\x83, respectiv construc\xc8\x9bii din piatr\xc4\x83 \xc8\x99i c\xc4\x83r\xc4\x83mid\xc4\x83 acoperite cu \xc8\x9bigl\xc4\x83 ro\xc8\x99ie. \xc3\x8en vederea \xe2\x80\x9e\xc3\xaendesirii\xe2\x80\x9d construc\xc8\x9biilor \xc3\xaen perimetrul construibil al satului de 62.5 ha se prevedea apari\xc8\x9bia unor noi nuclee de construc\xc8\x9bii \xc3\xaen parte pe seama expropierii unor terenuri din gr\xc4\x83dinile localnicilor precum \xc8\x99i prin demolarea unor anexe gospod\xc4\x83re\xc8\x99ti. \xc3\x8en acest scop au fost alese trei zone, prima dintre ele viza o parte din gr\xc4\x83dinile localnicilor de pe \xe2\x80\x9eUli\xc8\x9ba Donului\xe2\x80\x9d \xc3\xaencep\xc3\xa2nd de la cea profesorului Octavian M\xc3\xa2nduc \xc8\x99i p\xc3\xa2n\xc4\x83 la cea a Filofteei P\xc4\x83curar, precum \xc8\x99i cele de pe \xe2\x80\x9eVale\'n Jos\xe2\x80\x9d de la casa profesorului Liviu Florianu p\xc3\xa2n\xc4\x83 la cea a lui Iosif Popa. Acesteia urma s\xc4\x83-i fie al\xc4\x83turat\xc4\x83 o suprafa\xc8\x9b\xc4\x83 de teren din hotarul numit \xe2\x80\x9eLa P\xc4\x83r\xe2\x80\x9d spre cel numit \xe2\x80\x9eLa \xc8\x9aig\xc4\x83nu\xc8\x99u\'\xe2\x80\x9d. \xc3\x8en acest cvartal se urm\xc4\x83rea construirea a 45 de \xe2\x80\x9eapartamente conven\xc8\x9bionale\xe2\x80\x9d (duplexuri) destinate pentru cei circa 150 de locuitori de pe \xe2\x80\x9eVale-n Jos\xe2\x80\x9d a c\xc4\x83ror gospod\xc4\x83rii situate \xc3\xaen aval de \xe2\x80\x9eHudi\xc8\x9ba lu\' Cri\xc8\x99\xc4\x83nu\xc8\x9b\xe2\x80\x9d erau amenin\xc8\x9bate pe atunci cu inunda\xc8\x9bii ale Oltului._NEWLINE_A doua zon\xc4\x83 proiectat\xc4\x83 viza gr\xc4\x83dinile locuitorilor de pe \xe2\x80\x9eUli\xc8\x9ba a Mare\xe2\x80\x9d \xc3\xaencep\xc3\xa2nd cu cea a lui Virgil Farca\xc8\x99 \xc8\x99i p\xc3\xa2n\xc4\x83 la cea a lui Valeriu Ivan precum \xc8\x99i a celor de pe \xe2\x80\x9eVale\'n Jos\xe2\x80\x9d de la Gheorghe Dan \xc8\x99i sf\xc3\xa2r\xc8\x99ind cu cea a lui Gheorghe C\xc4\x83bunea. A treia zon\xc4\x83 urma s\xc4\x83 apar\xc4\x83 numai pe seama restr\xc3\xa2ngerii suprafe\xc8\x9belor unor gospod\xc4\x83rii situate pe ambele p\xc4\x83r\xc8\x9bi ale \xe2\x80\x9eHudi\xc8\x9bii Pi\xc8\x99tii\xe2\x80\x9d, a altora din \xe2\x80\x9eB\xc4\x83l\xc8\x9bi\xe2\x80\x9d precum \xc8\x99i a celor de pe \xe2\x80\x9eVale\'n Sus\xe2\x80\x9d de la Iosif Lungu p\xc3\xa2n\xc4\x83 la ce a lui Ioan Brudar. Noile cartiere urmau s\xc4\x83 fie prev\xc4\x83zute cu re\xc8\x9bele stradale \xc3\xaen lungime de 1,8\xc2\xa0km asfaltate, cu carosabil de 3,5m, cu re\xc8\x9bele electrice \xc8\x99i iluminat public precum \xc8\x99i cu altele de ap\xc4\x83 potabil\xc4\x83, canalizare etc. Noile gospod\xc4\x83rii nu aveau prev\xc4\x83zute f\xc3\xa2nt\xc3\xa2ni propri ci doar publice, pe strad\xc4\x83, amplasate la 100 m una de alta, dublate \xc8\x99i de hidran\xc8\x9bi de incendiu. La capitolul \xe2\x80\x9eConstruc\xc8\x9bii noi\xe2\x80\x9d se prevedeau: un dispensar, un bloc de locuin\xc8\x9be(P+3) cu 12 apartamente care s-ar fi construit \xc3\xaen gr\xc4\x83dina locuitorului Aurel Fogoro\xc8\x99 de l\xc3\xa2ng\xc4\x83 \xe2\x80\x9ePodul V\xc4\x83ii\xe2\x80\x9d, la parterul c\xc4\x83ruia erau prev\xc4\x83zute spa\xc8\x9bii destinate C.E.C.-ului, Adas, frizerie, coafur\xc4\x83, tutungerie, atelier foto precum \xc8\x99i o baie popular\xc4\x83._NEWLINE_Acestei prime schi\xc8\x9be de sistematizare i s-a opus conducerea local\xc4\x83, care \xc3\xaen colaborare cu Centrul de proiectare Sibiu a actualizat \xc3\xaen 1976 proiectul de sistematizare din 1973 prin Proiectul nr. 8186-1976.\n_START_SECTION_\nDescoperiri arheologice\n_START_PARAGRAPH_\nIni\xc8\x9biatorii (Sabin Adrian Luca, Paolo Biagi, Michela Spataro, Cosmin Suciu) unui proiect de excava\xc8\x9bii arheologice (contract de cercetare \xc3\xaentre ULB Sibiu \xc8\x99i Universitatea Foscari din Vene\xc8\x9bia) \xc3\xaenceput \xc3\xaen 2005 au considerat c\xc4\x83 num\xc4\x83rul de descoperiri mezolitice este, la nivelul Transilvaniei, foarte mic \xc3\xaen compara\xc8\x9bie cu descoperirile din zonele limitrofe Rom\xc3\xa2niei. Zona masivului F\xc4\x83g\xc4\x83ra\xc8\x99 de\xc8\x9bine un relief care era extrem de favorabil locuirilor mezolitice, la prima vedere. Ultimele studii de sintez\xc4\x83 care au \xc3\xaencercat s\xc4\x83 adune toate materialele descoperite \xc3\xaen zon\xc4\x83 au ar\xc4\x83tat s\xc4\x83r\xc4\x83cia descoperirilor la est de r\xc3\xa2ul Olt \xc8\x99i mai ales \xc3\xaenspre masivul F\xc4\x83g\xc4\x83ra\xc8\x99._NEWLINE_\xc3\x8en zona Masivului F\xc4\x83g\xc4\x83ra\xc8\x99 (chiar \xc8\x99i dac\xc4\x83 se include zona depresiunii F\xc4\x83g\xc4\x83ra\xc8\x99, se porne\xc8\x99te de la premiza c\xc4\x83, sub ac\xc8\x9biunea apelor, piesele paleolitice \xc8\x99i mezolitice pot fi angrenate \xc8\x99i transportate pe distan\xc8\x9be mai mari) sunt doar c\xc3\xa2teva puncte cu astfel de descoperiri: Turnu Ro\xc8\x99u, punct neprecizat. M. J. Ackner, men\xc8\x9biona \xc3\xaen 1852, f\xc4\x83r\xc4\x83 a face alte preciz\xc4\x83ri, descoperirea \xc3\xaentr-un strat diluvial a unui filde\xc8\x99 de Mammuthus primigenius \xc3\xaen Racovi\xc8\x9ba, Gr\xc4\x83dina lui C\xc4\x83r\xc8\x9b\xc4\x83oaia._NEWLINE_\xc3\x8en anul 1972, localnicul Lupea Cornel a g\xc4\x83sit \xc3\xaen taluzul drumului care sec\xc8\x9biona panta unui promontoriu, la baza c\xc4\x83reia cele dou\xc4\x83 p\xc3\xa2raie, Valea Lupului \xc8\x99i Valea Bisericii, se unesc pentru a se v\xc4\x83rsa \xc3\xaen Olt, un cioplitor unifacial terminal, pe galet oval din silex maroniu-cenu\xc8\x99iu, av\xc3\xa2nd o patin\xc4\x83 foarte pronun\xc8\x9bat\xc4\x83 \xc8\x99i un lustru accentuat (8,8 x 9 x 3,6\xc2\xa0cm). Se afirm\xc4\x83 c\xc4\x83 aceast\xc4\x83 pies\xc4\x83 apar\xc8\x9bine unei industrii arhaice a paleoliticului vechi._NEWLINE_\xc3\x8en 2009, dr. Petre Be\xc8\x99liu Munteanu a descoperit pe teritoriul comunei Racovi\xc8\x9ba situl unei cet\xc4\x83\xc8\x9bi a c\xc4\x83rei dat\xc4\x83ri \xc3\xaenc\xc4\x83 nu este cunoscut\xc4\x83. P.B. Munteanu a \xc3\xaenceput o campanie de atragere de tineri pasiona\xc8\x9bi de istorie pentru a \xc3\xaencepe campania de cercet\xc4\x83ri arheologice.'